Orebakken borettslag ble i 1990-årene kjent som det første borettslaget i Oslo som tillot hønehold, noe som fikk mye medieoppmerksomhet. Etter en mangeårig debatt med utgangspunkt i høneholdet i hagen til en av leilighetene i første etasje i Landingsveien 112 vedtok borettslaget i 1997 formelt å tillate hønehold på en ekstraordinær generalforsamling som bare behandlet denne saken. Blant dem som engasjerte seg til fordel for høneholdet var jusprofessor Dag Wiese Schartum, som selv bodde i borettslaget, og miljøforkjemperen Bergljot Børresen.